Диалект гущыIэхэр литературабзэм къызэрэхахьэхэрэр художественнэ литературэм ишIуагъ. ТхакIом чIыпIэу къытхыхьарэм шIыкIэ-гъэпсыкIэ шъхьафэу хэлъыр нахь шъыпкъэу, нахь икъоу къыгъэлъэгъонымкIэ, геройхэм янэшанэхэр нахьышIоу, нахь куоу къызэIухыгъэнхэмкIэ диалектизмэхэр амалышхоу щытых. Диалектизмэхэм еплъыкIэ-екIолIэкIэ (экспрессивнэ-эмоциональнэ) мэхьэнэ тедзэхэу произведением щыряIэу хъухэрэм ащ имэхьанэ нахь IупкIэу къэгъэлъэгъогъэнымкIэ лъэшэу яшIуагъэ къэкIо.